কিন্তু দূরত্বটা তৈরি হওয়া শুরু করলো ১০ জানুয়ারি তারিখে শেখ মুজিবের স্বদেশ প্রত্যাবর্তনের প্রায় সঙ্গে সঙ্গেই। এ ব্যাপারে মোশতাকের চেষ্টার চাইতে অধিকতর ফলপ্রসূ হয়েছিল মুজিববাহিনীর চার নেতার কূটকৌশল। তারা প্রথম সুযোগেই শেখ মুজিবের কান ভারী করেছেন। এস এ করিমের ইংরেজি বইটিতে যে-বিবরণ পাওয়া যাচ্ছে তা এরকম : মুজিবের প্রত্যাবর্তনের পরের দিন খুব সকালে তাজউদ্দীন গেছেন তার নেতার সঙ্গে দেখা করতে। গিয়ে দেখেন মুজিব তার দিকে ঠাণ্ডা দৃষ্টিতে তাকিয়ে আছেন। কথা তাজউদ্দীনই শুরু করেন, তিনি বলেন, “আমি আশা করেছিলাম যে, ওই কঠিন সময়ে বিরূপ পরিবেশে স্বাধীনতার সংগ্রাম কীভাবে পরিচালনা করেছিলাম সে-বিষয়ে আপনি জানতে চাইবেন। কিন্তু দেখা যাচ্ছে আপনি সেটা শুনতে আগ্রহী নন। কিন্তু দেশের স্বার্থে আপনার সঙ্গে একটি বিষয়ে আলাপ করা দরকার। সেটি হলো এই যে, মুক্তিযোদ্ধাদের হাতে বিপুল পরিমাণ অস্ত্রশস্ত্র রয়ে গেছে। সেগুলো জমা দিতে আমি অনুরোধ করেছিলাম। তারা শোনে নি।” সব শুনে মুজিব নাকি বলেছিলেন, “ওনিয়ে দুশ্চিন্তা করো না। আমার ছেলেরা অস্ত্র রেখেছে। আমি বললে সেগুলো তারা দিয়ে দেবে।” তাজউদ্দীন তখন বুঝে ফেলেছেন যে তিনি তার নেতার আস্থা হারিয়েছেন।২১ তার সে-ধারণা সত্য প্রমাণিত হয়েছে যখন তাকে প্রথমে প্রধানমন্ত্রিত্ব ও পরে মন্ত্রিসভার সদস্যপদও ছেড়ে দিতে হয়।